รัฐบาลจัดสรรวัคซีนโควิด-19 ให้แก่สมาคมสายการบินประเทศไทย ฉีดให้กับพนักงานสายการบิน ในฐานะบุคลากรด่านหน้า
นายพุฒิพงศ์ ปราสาททองโอสถ นายกสมาคมสายการบินประเทศไทย เปิดเผยว่า รัฐบาลได้จัดสรรวัคซีนป้องกันโควิด-19 ให้กับพนักงานที่ปฏิบัติหน้าที่ในสายการบินในประเทศไทยทั้ง 7 สาย ได้แก่ สายการบินบางกอกแอร์เวย์ส, สายการบินไทยแอร์เอเชีย, สายการบินไทยแอร์เอเชีย เอ็กซ์, สายการบินไทยสมายล์, สายการบินนกแอร์, สายการบินไทยไลอ้อนแอร์ และสายการบินไทยเวียตเจ็ต จัดฉีดวัคซีนป้องกันโควิด-19 ให้แก่พนักงานทุกคนผ่านสมาคมสายการบินประเทศไทย เนื่องจากเป็นบุคลากรปฏิบัติงานในอุตสาหกรรมท่องเที่ยว ที่มีโอกาสพบปะกับผู้โดยสารและผู้ใช้บริการจำนวนมาก ซึ่งการได้รับวัคซีนดังกล่าว จะสร้างความเชื่อมั่นให้กับพนักงานและผู้โดยสารทุกคน รวมทั้งเป็นผลดีกับภาพรวมอุตสาหกรรมท่องเที่ยวและการเดินทาง ที่มีเเผนฟื้นตัวในอนาคตอันใกล้การฉีดวัคซีนป้องกันโควิด-19 ดังกล่าว จะฉีดให้กับพนักงานทั้ง 7 สายการบินในประเทศไทย รวม 15,970 คน พร้อมทั้งมีตัวเเทนพนักงานที่ได้รับวัคซีนครบเเล้ว อาสาเป็นผู้ช่วยบุคลากรทางการเเพทย์เเละพยาบาล ตลอดวันที่ 24-28 พฤษภาคม 2564 โดยได้รับการสนับสนุนจากโรงพยาบาลกรุงเทพ เป็นศูนย์ให้บริการการฉีดวัคซีน พร้อมเอื้อเฟื้อสถานที่โดย รอยัล พารากอนฮอลล์ สยามพารากอน ซึ่งการปฏิบัติหน้าที่จะเป็นไปตามมาตรฐานสุขอนามัยสูงสุด ภายใต้การกำกับดูเเลของกรมควบคุมโรค กระทรวงสาธารณสุข